Joe Biden

Džozefas Robinetas „Džo“ Baidenas (; g. 1942 m. lapkričio 20 d.) – JAV politikas, 46-asis JAV prezidentas. Buvęs JAV viceprezidentas. Nuo 1973 m. sausio 3 d. iki 2009 m. sausio 15 d., prieš tapdamas viceprezidentu, Dž. Baidenas buvo Delavero valstijos senatorius.

 Biografija 
Dž. Baidenas gimė Skrantone, Pensilvanijoje, ir gyveno ten 10 metų, prieš išsikraustydamas į Delaverą. 1969 m. tapo advokatu, 1970 m. buvo išrinktas į apygardos tarybą.

Dž. Baidenas pirmą kartą į senatą išrinktas 1972 m. ir tapo 6-uoju jauniausiu senatoriumi JAV istorijoje. Džo Baidenas į senatą buvo perrinktas 6 kartus, ir tapo 5-uoju ilgiausiai senate dirbančiu žmogumi.

Dž. Baidenas buvo ilgametis Užsienio reikalų komiteto narys, ir buvęs pirmininkas. 1991 metais jis pasisakė prieš Įlankos karą. Dž. Baidenas 2002 m. balsavo už Irako karo rezoliuciją, bet vėliau pasiūlė pakeitimus JAV strategijoje Irake.

Dž. Baidenas nesėkmingai siekė jo kandidatūros iškėlimo į JAV prezidento postą 1988 ir 2008 m., bet abu kartus pasitraukė. Barakas Obama pasirinko Džo Baideną naujuoju viceprezidentu. Dž. Baidenas – pirmasis viceprezidentas iš Delavero valstijos ir pirmasis katalikas, užėmęs šį postą. 

2014 m. kovo 19 d. JAV viceprezidentas J. Baidenas  su darbo vizitu lankėsi Lietuvoje ir susitiko su Lietuvos prezidente D. Grybauskaite bei Latvijos prezidentu A. Bėrziniu.JAV viceprezidentas Joe Bidenas: niekas geriau už Baltijos šalis nežino laisvės kainos, mes jas ginsime, 15min, 2014-03-19. Nuoroda tikrinta 2023-07-12.

2019 m. balandžio 25 d. Dž. Baidenas paskelbė trečiąkart sieksiantis JAV prezidento posto.„Joe Biden announces he is running for president in 2020“, CNN, 2019-04-25. Nuoroda tikrinta 2021-01-22.

2020 m. birželį Dž. Baidenas užsitikrino reikiamą skaičių delegatų balsų (1991), kad taptų Demokratų partijos kandidatu į prezidentus 2020 metų JAV prezidento rinkimuose.Rebecca Morin. Joe Biden passes delegate threshold to clinch Democratic presidential nomination, USA TODAY, 2020-06-07. Nuoroda tikrinta 2020-08-11.

2020 m. rugpjūčio 11 d. pranešta, kad Demokratų partijos kandidate į viceprezidentes Dž. Baidenas pasirinko senatorę iš Kalifornijos Kamalą Haris.Biden VP pick: Kamala Harris chosen as running mate, BBC News, 2020-08-11. Nuoroda tikrinta 2020-08-11.

2020 m. lapkričio 7 d., suskaičiavus daugumą 2020 metų JAV prezidento rinkimuose atiduotų balsų, paaiškėjo, kad Dž. Baidenas juos laimėjo ir tapo 46-tuoju išrinktu šalies prezidentu.JAV prezidentu išrinktas Joe Bidenas 2020 m. gruodžio 14 d. JAV rinkikų kolegija oficialiai patvirtino jo pergalę.Al Jazeera, Electoral College officially confirms Biden presidential victory, 14 Dec 2020

2025 m. gegužės 18 d. Dž. Baideno skyrius informavo, kad buvusiam prezidentui diagnozuotas agresyvus prostatos vėžys.

 Prezidentavimas 
Dž. Baideno inauguracija įvyko 2021 m. sausio 20 d.„Biden inauguration: New president sworn in amid Trump snub“, bbc.com. Nuoroda tikrinta 2021-01-20. Dž. Baidenas JAV prezidento pareigas pradėjo eiti būdamas 78–erių metų ir yra vyriausias šias pareigas pradėjęs eiti asmuo. Dž. Baidenas – antrasis prezidentas katalikas (po Dž. F. Kenedžio) ir pirmasis prezidentas iš Delavero valstijos. Kitaip nei įprasta, inauguracijoje nedalyvavo Dž. Baideno pirmtakas D. Trampas (pirmas toks atvejis nuo 1869 m.).

Pirmąją prezidentavimo dieną Dž. Baidenas pasirašė 17 įsakų, memorandumų ir pareiškimų, tarp jų įsakus dėl planuoto JAV sugrįžimo į Paryžiaus klimato susitarimą, kovos su COVID-19 priemonių, be to, atšauktas pirmtako D. Trampo įvestas draudimas į JAV atvykti kelių valstybių, kuriose daugiausia gyvena musulmonai, piliečiams, sustabdytas finansavimas sienos Meksikos pasienyje statyboms, taip pat sugrąžintos gamtos draustinių apsaugos taisyklės.„Inauguruotasis JAV prezidentas Bidenas pasirašė įsakus, kuriais nutraukė Trumpo politikos kursą“, LRT.lt, BNS, 2021.01.21. Nuoroda tikrinta 2021-01-21. 

2023 m. balandžio 25 d. Baidenas paskelbė, kad sieks antrosios kadencijos,J.Bidenas paskelbė, kad kitąmet sieks antros kadencijos: „Užbaikime šį darbą“. 15min.lt. Nuoroda tikrinta 2024-11-07. ir buvo užsitikrinęs partijos delegatų balsus. Po prasto pasirodymo 2024 m. birželį vykusiuose prezidentiniuose debatuose buvo keliamas klausimas, ar Baidenas dėl savo amžiaus ir sveikatos gali tinkamai vykdyti pareigas ir kandidatuoti antrajai kadencijai. Po ilgai trukusių raginimų atsiimti savo kandidatūrą, 2024 m. liepos 21 d. Baidenas paskelbė pasitraukiantis iš rinkiminės kovos.J. Bideno pasitraukimas iš JAV prezidento rinkimų: mįslinga B. Obamos žinutė ir per dieną demokratų surinkta įspūdinga suma. Lrytas.lt. Nuoroda tikrinta 2024-11-07.

 Išnašos 

 Nuorodos ir šaltiniai 
 Oficiali Baltųjų rūmų biografija;
 Oficialus Senatoriaus rinkimų kampanijos puslapis ;
 Oficialus Viceprezidento rinkimų kampanijos puslapis .

|-

Kategorija:JAV Senato nariai
Kategorija:JAV viceprezidentai
Kategorija:JAV prezidentai